Monstermot in Australië só groot sy kan nie vlieg nie | Maroela Media
Foto: Mount Cotton State School/Facebook
'n Reusagtige mot – so groot en swaar dat dit gesukkel het om te vlieg – is Maandag by 'n skool in Australië gevind. Bouers het op die reuse-houtmot afgekom toe hulle nuwe klaskamers by die Mount Cotton-staatskool in Queensland opgerig het, berig The Guardian.
Die mot is glo so groot soos 'n rot.
Meagan Steward, die skoolhoof, het dit as "'n ongelooflike vonds" beskryf. "Ons nuwe gebou is op die rand van 'n reënwoud geleë en die mot is gevind tydens konstruksie," het sy aan ABC Radio Brisbane gesê. Sê sy personeellede en leerlinge is gewoond daaraan om 'n rits diere by die skool te sien, maar die mot is beslis ongewoon.
Die skool het foto's van die reusemot op Facebook gedeel en honderde reaksies uitgelok.
Die reuse-houtmot, ook bekend as die Endoxyla cinereus, word aan die kus van Queensland en New South Wales aangetref. Volgens dr. Christine Lambkin, hoof van entomologie by die Queensland-museum, is dié tipe mot die swaarste in die wêreld. "Hulle vlieg baie, baie moeilik. In sommige gevalle kruip die wyfies net teen 'n boom of heining of stomp op en hulle wag daar vir mannetjies om hulle te vind," het Lambkin verduidelik.
Die wyfies, ongeveer twee keer so groot soos mannetjies, kan tot 30 gram weeg en spog met 'n vlerkspan van 25 cm.
Mens sien gewoonlik nie die reuse-houtmotte nie, omdat hulle slegs 'n paar dae lank leef as volwassenes, aldus die Australiese museum.
Bouers by die Mount Cotton-skool het eers foto's van die mot geneem voor hulle dit weer in die woud vrygelaat het. Die insek het reeds as inspirasie gedien vir die skool se kreatieweskryfwerk-klas. Een storie gaan oor 'n onderwyser wat deur 'n reuse-houtmot verorber word.